b'\n_START_ARTICLE_\nOrientation (Izgubljeni)\n_START_SECTION_\nPrije otoka\n_START_PARAGRAPH_\nLocke se nalazi u grupi za podr\xc5\xa1ku gdje se uz veliku dozu emocija prisje\xc4\x87a prevare svog oca. Nakon nekog vremena jedna od \xc4\x8dlanica skupine Helen Norwood (Katey Sagal) prilazi mu i njih dvoje zapo\xc4\x8dinju romanti\xc4\x8dnu vezu. Zajedno provode no\xc4\x87, a Helen se budi i vidi da se Locke obla\xc4\x8di tvrde\xc4\x87i da mu je neudobno spavati u nepoznatom krevetu. Odlazi i u automobilu sjedi ispred imanja svoga oca. Uskoro se njih dvojica suo\xc4\x8davaju, a otac mu govori da zna da ga ovaj uhodi te mu ka\xc5\xbee da je nepo\xc5\xbeeljan._NEWLINE_Prilikom obljetnice njihove veze, Helen daje Lockeu dar: klju\xc4\x8d svog stana, ali samo pod uvjetom da prestane odlaziti do oca. Locke pristaje, ali ne uspijeva odr\xc5\xbeati svoju rije\xc4\x8d. Helen ga u kona\xc4\x8dnici slijedi i jedne no\xc4\x87i njih se dvoje posva\xc4\x91aju. Ona mu ka\xc5\xbee da se on boji ostaviti pro\xc5\xa1lost iza sebe i prije\xc4\x87i preko onoga \xc5\xa1to mu je otac u\xc4\x8dinio te krenuti u zajedni\xc4\x8dku budu\xc4\x87nost s Helen. Tako\xc4\x91er mu napominje da sve to i treba biti te\xc5\xa1ko te tra\xc5\xbei od njega da barem malo ima vjere.\n_START_SECTION_\nNa otoku\n_START_PARAGRAPH_\nU podzemnom oknu sukob izme\xc4\x91u Jacka, Desmonda i Lockea daje dovoljno vremena za Kate da pri\xc4\x91e Desmondu s le\xc4\x91a i onesvijesti ga. Me\xc4\x91utim, prilikom akcije on slu\xc4\x8dajno puca u kompjuter koji ostaje o\xc5\xa1te\xc4\x87en. Desmond govori da \xc4\x87e svi umrijeti ako ne uspije popraviti kompjuter. Kate zbog toga odlazi po Sayida._NEWLINE_Desmond obja\xc5\xa1njava da je prije tri godine zavr\xc5\xa1io na otoku zbog brodoloma. Nakon toga upoznao je mu\xc5\xa1karca koji mu je dao du\xc5\xbenost: uno\xc5\xa1enje to\xc4\x8dno odre\xc4\x91enih brojeva u kompjuter svakih 108 minuta. Desmond tvrdi da \xc4\x87e se, u slu\xc4\x8daju da se brojevi ne unesu na vrijeme, "dogoditi smak svijeta". Pokazuje Jacku i Lockeu kratak filmi\xc4\x87 u kojem je narator znanstvenik imena Dr. Marvin Candle (Fran\xc3\xa7ois Chau). Sam film opisuje projekt nazvan Inicijativa DHARMA te otkriva ime okna i njegovu svrhu kao istra\xc5\xbeiva\xc4\x8dke stanice za elektromagnetizam nazvanu Labud (The Swan), a uz sve to obja\xc5\xa1njava da oni koji gledaju filmi\xc4\x87 moraju unositi kod u kompjuter svakih 108 minuta. Jack vjeruje da se ne radi o ni\xc4\x8demu drugome nego o obi\xc4\x8dnom dru\xc5\xa1tvenom eksperimentu, ali Locke \xc4\x8dvrsto vjeruje da moraju postupati prema onome o \xc4\x8demu film govori. Desmond poku\xc5\xa1ava upaliti kompjuter, ali kada ne uspije uspani\xc4\x8dari se i pobjegne._NEWLINE_Jack potr\xc4\x8di za Desmondom u \xc5\xa1umu. Desmond ga uskoro prepozna kao \xc4\x8dovjeka kojeg je upoznao na nogometnom stadionu i upita ga \xc5\xa1to se dogodilo s djevojkom koju je Jack tog dana operirao. Uznemireni Jack mu govori da ju je o\xc5\xbeenio, ali da su se u me\xc4\x91uvremenu razveli. Desmon odlazi, a Jack se vra\xc4\x87a do okna. U me\xc4\x91uvremenu Sayid Jarrah (Naveen Andrews) uspije popraviti kompjuter. Locke govori Jacku da bi on trebao biti taj koji \xc4\x87e pritisnuti gumb, ali Jack to odbija u\xc4\x8diniti. U trenutku kada se za\xc4\x8duje alarm, Jack i Locke do\xc5\xbeivljavaju jednu od svojih najpoznatijih i najdramati\xc4\x8dnijih scena kompletne serije: Locke ljutito upita Jacka za\xc5\xa1to mu je toliko te\xc5\xa1ko vjerovati na \xc5\xa1to mu Jack uzvra\xc4\x87a protupitanjem za\xc5\xa1to je Lockeu toliko lako vjerovati u sve. Locke mu odgovara da vjera nikada nije bila laka, ali da Jack mora imati barem malo vjere u sebe. Kada odbrojavanje do\xc4\x91e do posljednje sekunde, Jack unosi brojeve i sat se vrati na odbrojavanje novih 108 minuta.\n_START_SECTION_\nNa drugoj strani otoka\n_START_PARAGRAPH_\nNa pla\xc5\xbei Michael i Sawyer ugledaju Jina kojeg proganja petero ljudi za koje Jin tvrdi da su pripadnici Drugih. Svu trojicu ostali napadnu i onesvijeste te bacaju u rupu u zemlji. Kasnije im se jo\xc5\xa1 jedan zatvorenik (Michelle Rodriguez) pridru\xc5\xbeuje u rupi. Predstavi se kao Ana Lucia Cortez, prei\xc5\xbevjeli s leta 815 kompanije Oceanic. Ana Lucia se nalazila u repu aviona koji se sru\xc5\xa1io na drugoj strani otoka. Sawyer joj govori da planira ubiti \xc4\x8duvara sljede\xc4\x87i put kad ga vidi. Me\xc4\x91utim, Ana Lucia mu naglo zgrabi pi\xc5\xa1tolj i poziva \xc4\x8duvara (Adewale Akinnuoye-Agbaje); u tom trenutku otkriva se da je ona cijelo vrijeme lagala.\n_START_SECTION_\nProdukcija\n_START_PARAGRAPH_\nScenaristi\xc4\x8dki tim bojao se da \xc4\x87e publici scene u oknu biti prerazvu\xc4\x8dene pa su smislili pucanje u kompjuter koje \xc4\x87e stvoriti krizu i tenzije, jer se ure\xc4\x91aj mora popraviti u roku od osam minuta; uz sve to, zbog cjelokupne situacije, nove informacije mogu biti dane "povr\xc5\xa1no"._NEWLINE_Ova epizoda ozna\xc4\x8dila je prvu u kojoj se pojavio Mr. Eko koji \xc4\x87e postati jedan od glavnih likova druge sezone, a kojeg glumi Adewale Akinnuoye-Agbaje. Njegovo prvo pojavljivanje je kratko; u svojoj sceni onesvijesti trojicu pre\xc5\xbeivjelih putnika s velikim \xc5\xa1tapom. Glumcu Akinnuoyeu-Agbajeu dali su veliki \xc5\xa1tap i rekli da "onesvijesti ovu trojicu". Glumac je smatrao da "ne postoji bolji na\xc4\x8din za ulazak u seriju".\n_START_SECTION_\nGledanost\n_START_PARAGRAPH_\nEpizodu Orientation gledalo je 22.38 milijuna Amerikanaca.'